b'\n_START_ARTICLE_\nUno Therman\n_START_PARAGRAPH_\nBror Uno Ossian Therman (23. syyskuuta 1873 Savonlinna  \xe2\x80\x93 28. marraskuuta 1943 Helsinki) oli Helsingin kaupunginkirjaston pitk\xc3\xa4aikainen kirjastonhoitaja._NEWLINE_Uno Thermanin vanhemmat olivat l\xc3\xa4\xc3\xa4ninmaanmittari Fredrik Gustaf Therman ja Mathilda Ottilia Forstadius ja puoliso vuodesta 1902 lastentarhanopettaja Thyra Alfhild Hagelstam. Therman tuli ylioppilaaksi 1892 Mikkelin lyseosta ja valmistui filosofian kandidaatiksi 1898. H\xc3\xa4n toimi yliopiston kirjaston ylim\xc3\xa4\xc3\xa4r\xc3\xa4isen\xc3\xa4 amanuenssina 1897\xe2\x80\x931901 ja valtionarkiston ylim\xc3\xa4\xc3\xa4r\xc3\xa4isen\xc3\xa4 virkailijana 1901\xe2\x80\x931911. Helsingin kaupunginkirjaston hoitaja Therman oli yli 30 vuotta, 1908\xe2\x80\x931940. H\xc3\xa4n toimi my\xc3\xb6s opettajana Helsingiss\xc3\xa4 1900-luvun vaihteessa ja toimitti valtiokalenterin vuosina 1907 ja 1908. Suomen kirjastoseuran johtokunnan j\xc3\xa4sen Therman oli vuodesta 1917 ja puheenjohtaja 1925\xe2\x80\x931930._NEWLINE_Kirjailija, kirjastonhoitaja Erik Therman oli Uno Thermanin ja Thyra Hagelstamin poika.'